
"Két lélek, egy gondolat." Kodály öröksége Forrai Katalin és Kokas Klára értelmezésében

Kutatásomban célul tűztem ki a két módszer objektív bemutatását. Hipotézisem, hogy a módszerek alapgondolatai megegyeznek, de a megvalósításuk eltérő, beigazolódott. Kutatás során felhasznált módszerek: dokumentum és strukturált interjú kvalitatív és kvantitatív elemzése.
A Forrai és Kokas „módszerek” alkotóelemekre bontásával megismertem a célkitűzésüket, egyezőségeiket és különbségeiket. A két dokumentumot az alábbi szempontok szerint hasonlítottam össze: kodályi alapelvek megjelenése, a dokumentumok műfaji sajátosságai, általános képességfejlesztés, célközönség és gyermekkép, integráció más területekkel, dalanyag, zenei képességfejlesztés, pedagóguskép, mozgás szerepe a két módszerben, a tevékenységek tervezése és a családdal való kapcsolat megjelenése.
Eredményeimet munkám során táblázatban összegeztem, példaként 2 fő szempontot szeretnék bemutatni. Forrai Katalin módszerében a zenei képességfejlesztés mondókákkal, gyermekdalok gyakorlásával. tematikusan felépítve és életkor szerinti bontásban valósul meg, míg Kokas Klára módszerében a zenei képességfejlesztés énekléssel, tánccal és hangsúlyosan az improvizatív mozdulatokkal jön létre.
A két módszer pedagógusképében is eltérést találtam: Forrai Katalin módszerében a pedagógus javít, példát mutat, tevőlegesen segít és tudatosan irányít, míg Kokas Kláránál a pedagógus nem javít, saját élményei alapján dolgozik, inspirálja és terelgeti a tevékenységet, de nem irányítja.
Kutatásom során felmerülő kérdések:
A zenei analfabetizmus kapcsán kérdés fogalmazódott meg bennem, hogy nevezhetünk-e bárkit is zenei analfabétának, ha nem tud kottát olvasni, de táncolt már Bach-ra? És nevezhetünk zenei analfabétának valakit, aki tud kottát írni-olvasni, mégsem találkozott még a zene élményszerű befogadásával?
A mozgás és az emlékezet összekapcsolásának elemzésénél is felmerült, hogy vajon felnőttként a zenét jegyezzük meg és a hozzá kapcsolódó, tanult mozdulatot, vagy a mozdulatok rögzítésével a zenét is memorizáljuk?
Egy Kokas tanítvánnyal végzett interjú alapján arra kaptam választ, hogy a módszerek megítélése mindig szubjektív, de aki azonosulni tud velük, az eredményes lehet.
További tudományos diákköri terveim közt szerepel a két pedagógus életútjának és a módszereik gyakorlati megvalósulásának összevetése, valamint az esztétikai nevelés részletesebb elemzése a két módszerben.



